یئنی‌دن عبادته آچیلان آیاصوفیا مسجیدی اوچ ایلده 21 میلیونا یاخین زیارتچی قبول ائدیب.
آیاصوفیا مسجیدی 2020-جی ایل جولای‌ین 24-ده جمهور باشقانی رجب طیب اردوغانین دا ایشتیراک ائتدیگی محتشم مراسیمله 86 ایلدن سونرا ایلک جمعه نمازی ایله یئنی‌دن عبادته آچیلیب. یئرلی و خاریجی توریست‌لرین بؤیوک ماراق گؤستردیگی آیاصوفیانین قارشی‌سیندا زامان-زامان یوزلرله متر اوزانان نؤوبه‌لر یارانیر.
مسجیدین امامی بنیامین توپچواوغلونون سؤزلرینه گؤره، 2021-جی ایلده کوروناویروس پاندمیسی سببیندن زیارتچی سایی جمعی 1 میلیون 300 مین نفر اولوب. 2022-جی ایلده آیاصوفیانی 13 میلیون 600 مین، بو ایلین ژانویه- ژوئن آیلاریندا ایسه 6 میلیون نفر زیارت ائدیب. بو سای گئتدیکجه آرتیر. بعضی‌لری بورایا مسلمان اولماق اوچون گلیر.
آیاصوفیانین تکجه آوروپا و باتی اؤلکه‌لریندن دئییل، عرب اؤلکه‌لری، اورتا آسیا و اوزاق دوغودان دا بؤیوک دقت چکدیگینی ایفاده ائدن توپچواوغلو آیریجا سون واخت‌لار اندونزیا‌دان چوخ جدی بیر زیارتچی قبول ائتدیک‌لرینی دیله گتیریب.
